Imtella' Ġunju 20, 2020 - Aġġornata 20 Ta' Ġunju, 2020 3:37pm Bil-flus mill-programm taċ-ċittadinanza ser jsiru tlett proġetti fil-komunità biex isebbħu l-ambjent f'tlett oqsma tad-djar tal-gvern. Għal dawn il-proġetti ġew allokati tliet miljun ewro u ser ikun l-ewwel minn sensiela ta' proġetti simili li ser jintgħażlu wara kompetizzjoni pubblika. B'investimenti ta' tliet miljun ewro ser isiru tliet progetti ambjentali fl-oqsma tad-djar tal-gvern tal-Ħamrun, fil-Wied ta' Ħal Qormi u fi Vjal Indipendenza fil-Mosta li ser jagħtu xejra ħadra lil dawn iż-żoni. Il-Ministru għall-Ambjent Aaron Farrugia qal li l-Ministeru nieda kompetizzjoni għall-periti biex joħorġu bl-aħħar ideat għal dawn il-proġetti. Qal li permezzz tal-kreattività u bl-ideat tagħhom qed jistenna li jiżviluppaw proġetti oriġinali u innovattivi. Mill-proġetti sottomessi ser jintgħażlu tlieta. "L-għan tagħna huwa li flimkien mal-kamra tal-periti, l-awtorità ambjentali u ambjent malta biex ikun hawn design competition fost il-periti kollha. Id-disinn li jerbaħ irid jiġi implimentat, ħa ikollok din il-kompetitizzjoni ta' disign u build ta' proġetti ta' green blue infrastructure . Dan jidħol taħt il-kappa ta' grey to green u allura dawn il-postijiet li f'għajnejn il-poplu jidhru griżi ser inħaddruhom u ser intihom bixra ġdida biex il-poplu jkompli jgawdi l-ambjent tal-madwar. Is-Segretarju Parlamentari għaċ-Ċittadinanza u Komunitajiet Alex Muscat qal li dawn il-proġetti ser itejbu l-ħajja tar-residenti, ser joħolqu ambjent isbaħ u għandhom itejbu l-kwalità tal-arja. Spjega li dawn ser ikunu ffinanzjati mill-fond għall-iżvilupp so1jali li jiġbor 70% tad-dħul tal-gvern mill-programm taċ-ċittadinanza b'investiment. "Il-proġett huwa stmat li ser jiswa 3 miljun ewro, aħna għamilna talba quddiem il-fond tal-iżvilupp soċjali ta' pajjiżna sabiex il-parti l-kbira ta' dawn it-tliet miljuni ikun qed joħroġhom proprju dan il-fond. Is-Segretarju Parlamentari Alex Muscat qal li bħal dawn il-proġetti ta' infrastruttura ħadra ser isiru oħrajn f'lokalitajiet oħra.